மக்களிடம் காணப்படும் இன உணர்வின் காரணமான எல்லைக்குட்பட்ட அனுதாபம் ஆதரவுக்கும் கட்சித் தலைமைகள் கலை உலகப் பிரமுகர்கள் கொண்டிருக்கும் அனுதாபங்கள் ஆதரவுக்கும் வேறுபாடு உண்டு. முன்னையது மனித நேயம் மக்கள் சார்பு கடலுக்கு அப்பால் ஒரே இனமக்கள் படும் துயரங்கள் பற்றிய அக்கறைகளினால் ஏற்படுவது. பின்னையது அடுத்து வரும் தேர்தல்களில் எவ்வாறு வெற்றி கொள்ளலாம் அதற்கு ஈழத்தமிழர் ஆதரவு நிலை எவ்வாறு உதவப் போகின்றது என்பதைக் கணக்கிட்டு நிற்பதாகும். அவ்வாறுதான் தமிழகத்துக் கலை உலகம் எனப்படுவது காசு பறித்து கோடீஸ்வரர் லட்சாதிபதிகளாகும் வாய்ப்புப் பெற்றவர்களின் இருப்பை உறுதிப்படுத்த ஈழத்தமிழர் பிரச்சினையைக் கையில் எடுத்துள்ளமையாகும். முன்னையவர்கள் வாக்குகளைக் குவிப்பதில் கவனம் செலுத்துவோராவர். பின்னையவர்கள் பணம் கறந்து ஆடம்பர வாழ்வுக்கு கணக்குப் பார்த்து நிற்போராவர். உண்மையாதெனில் இரு தரப்பினரும் யதார்த்தத்தையும் பிரச்சினைகளின் உண்மைத் தன்மைகளையும் கணக்கில் கொள்ளாதவர். அடிப்படையில் இருதரப்பினர்களும் அரசியல் ஊடாகவும் சினிமா ஊடாகவும் மக்களை ஏமாற்றுவோரேயாவர்.